Канешне, кніга сёння, у эпоху Інтэрнэту, у глабальнай культурнай прасторы займае ўсё менш заўважнае месца. Я часта хаджу па кнігарнях і бачу, што час колішніх “бумаў” мінае. Людзі ўсё радзей купляюць мастацкую літаратуру, асабліва класіку, асабліва, на жаль, — беларускую. Па-першае, эпоха “самай чытаючай краіны ў свеце” знікла, і тут нічога не зробіш… Урэшце, у іншых дзяржавах яшчэ горш. Сёння добрая кніга становіцца “элітарнай” з’явай, як, скажам, дарагая карціна (не абавязкова — па якасці) у інтэр’еры багатага прыватнага дома. Па-другое. Вось дзяржвыдавецтва выпусціла двухтомнік маёй кнігі “Вяртанне імёнаў”, “сюжэты” якога разлічаны не толькі на мастацтвазнаўцаў, гісторыкаў мастацтва, але і на шырокага чытача (балазе ўсе тэксты выйшлі на палосах “К”), неабыякавага да нацыянальнай культуры, яе забытых старонак у вобразах мастакоў. Але ці многія могуць набыць кнігу, калі яе кошт, як кажуць, “зашкальвае”? Гэта тычыцца наогул большасці кніг, якія павінны быць на паліцах кожнага беларуса, але — і цана кусаецца, дый Інтэрнэт “пад бокам”… Да таго ж, як слушна піша адзін з аўтараў папярэдняй публікацыі, існуе вельмі вострая праблема: а як прадаць такую кнігу?.. Асабліва — ізноў жа — беларускую, калі практычна адсутнічае сапраўдная рэклама, маркетынг, мерчандайзінг ды іншыя віды дзейнасці, скіраваныя на прасоўванне тавару (у дадзеным выпадку — кніг) не толькі на рэгіянальны рынак…